**Bertil Palmar Johansen** (født 18. februar 1954 i Brattvåg på Sunnmøre) er en norsk komponist og fiolinist.

Han studerte fiolin ved Trøndelag musikkonservatorium og komposisjon med Per Hjort Albertsen, Holger Prytz og Olav Anton Thommesen. Han har komponert for et bredt spekter av instrumentale og vokale besetninger, hvorav flere er bestillinger fra norske og internasjonale ensembler og solister.

En viktig side ved Bertil Palmar Johansens musikalske utøvelse og tenkemåte må sees på bakgrunn av hans mangeårige arbeid som komposisjonslærer (Trøndelag musikkonservatorium), fiolinpedagog (Trondheim kommunale kulturskole) og som dirigent. Disse stillingene har gitt inspirasjon til en rekke komposisjoner av høy kvalitet for barn og ungdom – fra små solostykker til opera og oratorium.

Palmar Johansen har vært aktiv i organisasjonslivet, og satt i en årrekke i styret for Ny Musikk og Nordlyd – Trondheim Contemporary Music Festival.

Palmar Johansen bor i Trondheim og har hatt et nært samarbeid med Trondheim Symfoniorkester i mange år.

Komposisjoner (Utvalg)
----------------------

For Trondheim Symfoniorkester komponerte han *Tiden Bygger Byen*, en ballett i to akter med koreografi av Anne Grete Eriksen og Leif Hernes. Balletten var en bestilling i anledning Trondheims 1000 årsjubileum i 1997 og ble nominert til EDVARD-prisen. Av andre oppdrag komponisten utførte til jubileumsfeiringen kan nevnes oratoriet *De varme vinder* fremført i Nidarosdomen med orkester, kor og solister bestående av 250 unge musikere. Palmar Johansen fikk i 2002 EDVARD-prisen for verket *Tors Hammer*, en stort anlagt symfonisk reise tilbake til norrøn mytologi for orkester, kor og solister. Prosjektet er et samarbeid mellom et profesjonelt orkester og en kulturskole.

I 2000, som en del av Norsk kulturråds markering av tusenårsskiftet, var det urpremiere på hans opera *HjerterDame til Ringve* med libretto av Cecilie Løveid og med Randi Stene i hovedrollen som Victoria Bachke. Av større verker de siste årene må nevnes operaen *Madonna Furiosa* som hadde premiere i Nidarosdomen under Olavsfestdagene i 2005. Den var senere samme år i Sverige (Gotland) i konsertversjon og på Island og Grønland senhøsten 2006 i ny oppsetting og i samarbeid med kunstnere fra Island med libretto av Tale Næss. Fortellingen setter søkelyset på forskjellen mellom den rike og fattige verden.

Han har også de siste årene komponert mye for barn og ungdom. Både små og store ting. *Mononese* er laget for en hel kulturskole og er et helaftens verk med tema omkring viktigheten av et kunst og kulturtilbud for ungdom. Det er for stort orkester, dans, sang og forteller, foruten store muligheter for scenografi og lys. Tekst av Lasse Fjørtoft.

Palmar Johansen var i perioden 2004-06 huskomponist ved Kristiansand Blåseensemble. Han avsluttet sin periode der med operaen *Dustefjerten* – et samarbeidsprosjekt mellom Kristiansand Symfoniorkester og Opera Sør. Libretto er skrevet av Rune Belsvik. I denne perioden ble også *Odins Øye* og *Tuba Concerto* urfremført. (Tilegnet Øystein Baadsvik).

*AS Røverkjøp* er et melodrama for blåseensemble og skuespiller. Det er en barne- og familieforestilling med tekst av krimforfatter Fredrik Skagen. – som et radiohørespill i konsertsalen. Minken Fosheim og Øyvind Brandtzæg er blant skuespillerne som har gitt liv til den spennende fortellingen. Han har laget musikk til flere faste utstillinger – blant andre Vitenskapsmuseets middelalderutstilling og utstillingen med Riksregaliene i Erkebispegården (Nidarosdomen).

*Den Unge Pilegrim* ble komponert til Olavsfestdagenes åpningskonsert i anledning 50-årsjubileet i 2012. Libretto av Terje Nordby. Solistene Eir Inderhaug, Marianne Beate Kielland og Mads Wighus representerte henholdsvis kristendommen, jødedommen og islam. Verket er for 3 solister, kor, dans og stort orkester.

*Drømmen og Ilden* ble urfremført under Trondheim kammermusikkfestival i 2010. Det er et stort scenisk verk med tema Afrika. Med utgangspunkt i et omfattende samarbeid mellom Norsk Kulturskoleråd og det sørlige Afrika laget komponisten en forestilling basert på erfaringer fra dette arbeidet. Det hele var produsert av Trondheim Kulturskole og Trondheim Kammermusikkfestival og urfremført i Olavshallen.

I februar 2010 hadde operaen *Med Kniven på Strupen* premiere ved Operafestuken i Kristiansund. Librettoen av Vigdis Hjorth. *Med Kniven på Strupen* hadde gjesteoppsetning ved Den Norske Opera i vårsesongen 2011. Regi Ronald Rørvik, Kjell Seim musikalsk leder.

Blant Palmar Johansens seneste prosjekter kan nevnes *Into Whiteness, Lost Memory* og *My running rat* - et art-science prosjekt produsert sammen med nobelprisvinner May-Britt Moser, Trondheimsolistene og filmskaper Johan-Magnus Elvemo. Palmar Johansen har fått tilgang til Kavliinstituttets seneste forskning innen blant annet tap av hukommelse. Opptak av signaler hentet fra hjernen til rotter og mus er transkribert og tatt inn i en kunstnerisk bearbeidelse. Forestillingen har besøkt Chicago, Cuba, Oslo og *Into Whiteness* hadde premiere under Stephen Hawking Medal Ceremony på Starmus-festivalen i Trondheim i 2017.

Verk i utvalg
-------------

Se også verkliste
* *Hjerter Dame til Ringve*, musikkdrama. Teksten omhandler Victoria Bachkes liv og er skrevet av Cecilie Løveid.
* *Tiden bygger byen* (1997), ballett.
* *Liebeslied* (1989), for orkester
* *Cantilena* (1987/03) for kammerorkester
* *Concertino di rosso tinto*  (1993/94) for fiolin solo og strykeorkester
* *Chili String* (1994, revidert 2003/2004) for strykeorkester eller strykekvartett
* *Pizz.a Pepperoni* (1996, revidert 2003) for strykeorkester
* *Med kniven på strupen* (2010)
* *Drømmen og Ilden* (2010)
* *Den Unge Pilegrim* (2012)
* *SeaTime* (2014)
* *Nå Ingenting To* (2015)
* *Blå sirkel suite* (2016)
* *Drumming a Volkswagen Polo per Quattro* (2016)
* *Danse i måneskinn : Versjon for blåsekvartett* (2017)
* *Into Whiteness* (2017)

Diskografi
----------

### CD

* *Strings*, Cikada strykekvartett (1999)
* *On a spring string*, Trondheim unge strykere (2000)
* *Bertil Palmar Johansen*, Juniorsolistene, leder Sigmund Tvete Vik. Solister: Trine Knutsen, fløyte og Thomas Norup Jensen, klarinett (2003)
* *AS Røverkjøp*, Luftforsvarets musikkorps, dirigent Bjørn Sagstad. Forteller Øyvind Brandtzæg. Tekst av Fredrik Skagen (2006)

### Enkeltverk på CD

* «Konsert for to fioliner og strykere», CD: *The Trondheim Soloists*. Dirigent Bjarne Fiskum. Solister Elise Båtnes og Henninge Båtnes (2001)
* «Cantus for solo blokkfløyte», CD: *New Church Music from the Nidaros Cathedral, Trondheim*. Solist Tore Aaen Aune (1993)
* «Høstscener for blåsekvintett», CD: *Trondheim Wind Quintet* (1989)
* «Variasjoner for fiolin solo», CD: *Bjarne Fiskum* (2000)
* «Bølgens ansikt», CD: *10 Bilder - NTNU*. Solist Tom Cato Amundsen, accordeon

Referanser
----------

1. ↑   sceneweb.no[Hentet fra Wikidata]
2. ↑  «Arkivert kopi». Arkivert fra originalen 16. september 2016. Besøkt 30. august 2016.
3. ↑
4. ↑
5. ↑

Eksterne lenker
---------------

* (no) Offisielt nettsted Rediger på Wikidata

* (en) Bertil Palmar Johansen – kategori av bilder, video eller lyd på Commons Rediger på Wikidata
* (no) Bertil Palmar Johansen hos Sceneweb Rediger på Wikidata
* (no) Verkliste fra NB noter

  


|  |  |
| --- | --- |
| Oppslagsverk/autoritetsdata | BIBSYS **·** VIAF **·** GND **·** LCCN **·** ISNI **·** MusicBrainz **·** Discogs
 |